CELEX: E2006C0095
Language: fi
Date: 2006-04-19 00:00:00
Title: 2006/95/: EFTAn valvontaviranomaisen päätös N:o 95/06/KOL, tehty 19 päivänä huhtikuuta 2006 , valtiontukea koskevien menettelysääntöjen ja aineellisten sääntöjen muuttamisesta 58. kerran

23.11.2006   
            
            
               FI
            
            
               Euroopan unionin virallinen lehti
            
            
               L 324/38
            
         EFTAn VALVONTAVIRANOMAISEN PÄÄTÖS
   
   N:o 95/06/KOL,
   tehty 19 päivänä huhtikuuta 2006,
   valtiontukea koskevien menettelysääntöjen ja aineellisten sääntöjen muuttamisesta 58. kerran
   EFTAn VALVONTAVIRANOMAINEN, joka
   ottaa huomioon Euroopan talousalueesta tehdyn sopimuksen (1) ja erityisesti sen 61–63 artiklan sekä pöytäkirjan 26,
   ottaa huomioon EFTAn jäsenvaltioiden välisen, valvontaviranomaisen ja tuomioistuimen perustamista koskevan sopimuksen (2), ja erityisesti sen 24 artiklan ja 5 artiklan 2 kohdan b alakohdan sekä sen pöytäkirjassa 3 olevan I osan 1 artiklan,
   sekä katsoo seuraavaa:
   EFTAn valvontaviranomainen varmistaa valvonta- ja tuomioistuinsopimuksen 24 artiklan nojalla ETA-sopimuksen valtiontukea koskevien määräysten soveltamisen.
   Valvonta- ja tuomioistuinsopimuksen 5 artiklan 2 kohdan b alakohdan nojalla EFTAn valvontaviranomainen antaa ilmoituksia ja suuntaviivoja ETA-sopimuksessa käsitellyistä asioista, jos kyseisessä sopimuksessa taikka valvonta- ja tuomioistuinsopimuksessa nimenomaisesti näin määrätään tai jos EFTAn valvontaviranomainen pitää sitä tarpeellisena.
   EFTAn valvontaviranomainen palauttaa mieleen valtiontukea koskevat menettelysäännöt ja aineelliset säännöt (3), jotka se hyväksyi 19 päivänä tammikuuta 1994 (4).
   Euroopan komissio on hyväksynyt muutoksia lyhytaikaisia vientiluottovakuutuksia koskevaan tiedonantoonsa (5).
   Kyseiset muutokset tiedonantoon ovat merkityksellisiä myös Euroopan talousalueen kannalta.
   ETAn valtiontukisääntöjen yhtenäinen soveltaminen on varmistettava koko Euroopan talousalueella.
   ETA-sopimuksen liitteen XV lopussa olevan luvun ”Yleistä” II kohdan mukaan EFTAn valvontaviranomaisen on annettava Euroopan komissiota kuultuaan säädökset, jotka vastaavat Euroopan komission antamia säädöksiä.
   EFTAn valvontaviranomainen on kuullut Euroopan komissiota.
   EFTAn valvontaviranomainen on kuullut EFTA-valtioita 7 päivänä helmikuuta 2006 päivätyllä asiaa koskevalla kirjeellä,
   ON TEHNYT TÄMÄN PÄÄTÖKSEN:
   1 artikla
   Korvataan valtiontuen suuntaviivojen lyhytaikaisia vientiluottovakuutuksia koskeva 17A luku seuraavasti:
   
               1a)
            
            
               Korvataan alaviite 1 seuraavasti:
               ”Tämä luku vastaa komission tiedonantoa EY:n perustamissopimuksen 93 artiklan 1 kohdan mukaisesti jäsenvaltioille annetun perustamissopimuksen 92 ja 93 artiklan soveltamisesta lyhytaikaisiin vientiluottovakuutuksiin (EYVL C 281, 17.9.1997, s. 4), jota komissio on muuttanut vuonna 2001 (EYVL C 217, 2.8.2001, s. 2) ja viimeksi vuonna 2005 (EUVL C 325, 22.12.2005, s. 22).”
            
         
               1b)
            
            
               Lisätään uusi 8 kohta 17A.2 jaksoon seuraavasti:
               ”Poiketen siitä, mitä markkinariskeillä tarkoitetaan edellisen alakohdan ensimmäisessä virkkeessä, ja sikäli kuin EFTA-valtiossa ei ole yksityisiä vakuutusmarkkinoita, liitteessä lueteltuihin maihin sijoittautuneisiin julkisiin ja yksityisiin velallisiin liittyvät kaupalliset ja poliittiset riskit katsotaan väliaikaisesti muiksi kuin markkinariskeiksi, jos ne kohdistuvat asiaa koskevan ETA:n määritelmän
                   (6)
                  mukaisiin pieniin ja keskisuuriin yrityksiin, joiden vuotuinen vientiliikevaihto ei ylitä 2 miljoonaa euroa
                   (7). Tällaisessa tilanteessa julkisen tai julkisesti tuetun vientiluottovakuutuksenantajan on mahdollisuuksien mukaan sopeutettava perimänsä vakuutusmaksut lähelle muiden vientiluottovakuutuksenantajien vastaavista, muista kuin markkinariskeistä perimiä maksuja, ottaen huomioon ulkomaisten asiakkaiden vähäinen määrä, vakuutettujen yritysten ominaisuudet sekä asiaan liittyvät kustannukset. Jos EFTA-valtiot haluavat ilmoittaa valvontaviranomaiselle tämän lausekkeen soveltamisesta, niiden on noudatettava samaa menettelyä ja samoja edellytyksiä, jotka on mainittu jäljempänä 17A.4 jakson 8–13 kohdassa poikkeuslausekkeen soveltamisen osalta. Valvontaviranomainen pidättää itsellään oikeuden tämän lausekkeen poistamiseen tai sen soveltamisedellytysten tarkistamiseen EFTA-valtioita kuultuaan, jos se katsoo, että yksityisten vakuutusmarkkinoiden kapasiteetti tällä segmentillä muuttuu tämän luvun voimassaoloaikana.
               
            
         
               1c)
            
            
               Numeroidaan 17A.2 jakson kohdat 8 ja 9 uudelleen kohdiksi 9 ja 10.
            
         
               1d)
            
            
               Korvataan 17A.2 jakson 10 kohta uudella 11 kohdalla seuraavasti:
               ”Yksityisten jälleenvakuutusmarkkinoiden kapasiteetti vaihtelee. Tämä merkitsee sitä, että markkinariskien määritelmä ei ole pysyvä ja se voi muuttua ajan myötä. Määritelmän sopivuutta voidaan näin ollen tarkastella erityisesti tämän luvun voimassaolon päättyessä. Valvontaviranomainen kuulee EFTAn jäsenvaltioiden edustajia, joilla on asianmukainen kokemus tältä alalta, sekä muita, joita asia koskee. Määritelmää muutettaessa on tarpeen mukaan otettava huomioon vientiluottovakuutuksia sääntelevän Euroopan talousalueen lainsäädännön soveltamisala ristiriitojen ja oikeudellisen epävarmuuden välttämiseksi.”
            
         
               1e)
            
            
               Korvataan 17A.4 jakson 14 kohta seuraavasti:
               ”Näitä suuntaviivoja sovelletaan 31 päivään joulukuuta 2010.”
            
         2 artikla
   EFTAn jäsenvaltioille ilmoitetaan tästä päätöksestä kirjeellä, johon liitetään jäljennös tästä päätöksestä.
   3 artikla
   Päätös annetaan tiedoksi Euroopan komissiolle ETA-sopimuksen pöytäkirjassa 27 olevan d kohdan mukaisesti lähettämällä sille jäljennös tästä päätöksestä.
   4 artikla
   Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.
   5 artikla
   Näitä muutoksia sovelletaan tämän päätöksen tekopäivästä.
   
      Tehty Brysselissä 19 päivänä huhtikuuta 2006.
      
         
            EFTAn valvontaviranomaisen puolesta
         
         Bjørn T. GRYDELAND
         
         
            Puheenjohtaja
         
         Kurt JÄGER
         
         
            Kollegion jäsen
         
      
   
   
      (1)  Jäljempänä ’ETA-sopimus’.
   
      (2)  Jäljempänä ’valvonta- ja tuomioistuinsopimus’.
   
      (3)  Jäljempänä ’valtiontuen suuntaviivat’.
   
      (4)  Julkaistu alun perin EYVL:ssä L 231, 3.9.1994, ja ETA-täydennysosassa 32, 3.9.1994, viimeksi muutettu päätöksellä N:o 94/06/KOL, 19.4.2006 (ei vielä julkaistu).
   
      (5)  EUVL C 325, 22.12.2005, s. 22.
   
      (6)  Ks. pienten ja keskisuurten yritysten määritelmä valtiontuen suuntaviivojen 10 luvussa (ei vielä julkaistu). Valtiontuen suuntaviivojen 10 luku vastaa 6 päivänä toukokuuta 2003 annettua komission suositusta 2003/361/EY (EUVL L 124, 20.5.2003, s. 36).
   
   
      (7)  Vuotuinen vientiliikevaihto lasketaan valtiontuen suuntaviivojen 10.2.4 jakson 10 luvun mukaisesti. Valtiontuen suuntaviivojen 10 luvun 32 kohtaa sovelletaan tarvittavin muutoksin määriteltäessä asianomaisen yrityksen vuotuista vientiliikevaihtoa.”